
ՀՀ Շիրակի մարզ                                                          28 նոյեմբեր, 2025 թ.
Ք. Գյումրի, Վարդանանց հր.1                                        ժամը՝ 15։00

2025 թվականի նոյեմբերի 28-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի ղեկավարին փոխարինող Ավետիս Առաքելյանը:
Հանրային քննարկման թեման՝ 
«Հայաստանի Հանրապետության Շիրակի մարզի Գյումրի համայնքի 2026թ.-ի բյուջեն հաստատելու մասին» Գյումրի համայնքի ավագանու որոշման նախագիծ ։
Ավետիս Առաքելյան
1. Հարգելի գործընկերներ, 
Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ gyumri@gyumri.am կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։
	Այնուհետև Գյումրի համայնքի ղեկավարին փոխարինող Ավետիս Առաքելյանը զեկույցի ներկայացման համար հրավիրեց Գյումրու համայնքապետարանի աշխատակազմի ֆինանսատնտեսագիտական բաժնի պետի տեղակալ Ալվարդ Հակոբյանին:


Ալվարդ Հակոբյան
- Բարև Ձեզ հարգելի ներկաներ, Ձեզ եմ ներկայացնում 2026 թվականի Գյումրի համայնքի բյուջեի նախագիծը։Գյումրի համայնքի2026 թվականի բյուջեի կազմման ուղենիշ է հանդիսացել համայնքի 2025-2029 թվականների հնգամյա զարգացման ծրագիրը։ Գյումրի համայնքի բյուջեի սեփական եկամուտների հավաքագրումից, ՀՀ պետական բյուջեից ֆինանսական համահարթեցման սկզբունքով տրվող դոտացիայից, նպատակային հատկացումներից (սուբվենցիա) գոյացած եկամուտները հատկացվելու են համայնքի հնգամյա զարգացման ծրագրով սահմանված դրույթների իրականացմանը, ապահովելով օրենսդրությամբ ամրագրված լիազորությունների շրջանակում տեղական ինքնակառավարման մարմինների կողմից համայնքի բնակչության բարեկեցության բարձրացմանը, համայնքային ենթակառուցվածքների արդիականացմանը, սոցիալապես անապահով խավերի սոցիալական և կենցաղային պայմանների բարելավմանը, մշակութային և մարզական կյանքի աշխուժացմանը, ենթակառուցվածքների զարգացման և պատմամշակութային արժեքներ կայացնող միջավայրի վերականգնման միջոցով զբոսաշրջության համար միջազգային ստանդարտներին համապատասխան առավել գրավիչ պայմանների ստեղծմանը։
Համայնքի բյուջեի նախագծի հիմքում դրված եկամուտների ձևավորման և ծախսային ծրագրերի հիմնավորող հաշվարկների կազմման ընթացքում հաշվի է առնվել 2026 թվականի ՀՀ պետական բյուջեի նախագծում արտացոլված ցուցանիշները։
Համայնքի 2026 թվականի բյուջեի նախագծում որպես բյուջետային քաղաքականության հիմնական ուղղություններ առանձնացվելեն՝
1) տեղական ինքնակառավարման մարմնի և համայնքային կառույցների կողմից համայնքի բնակիչներին որակյալ և մատչելի ծառայությունների մատուցման,
2) համայնքին պատկանող հողատարածքների նկատմամբ իրավունքի պետական գրանցման, քաղաքաշինական փաստաթղթերի կազմման, դրանցում փոփոխություններ կատարելու, առկա քաղաքաշինական խնդիրներին և մարտահրավերներին մասնագիտական լուծումներ տալու,
3) համայնքային միջոցների հաշվին բազմաբնակարան շենքերի տանիքների, մուտքերի և ընդհանուր օգտագործման այլ տարածքների վերանորոգման,
4) սեփական եկամուտների, ՀՀ պետական բյուջեի, Վերակառուցման և Զարգացման Եվրոպական Բանկի ու Համաշխարհային Բանկի կողմից հատկացված վարկային և դրամաշնորհային միջոցների հաշվին փողոցների, մայթերի ասֆալտապատման ու բարեկարգման, քաղաքային լուսավորության ցանցի լուսակետերի ավելացման ու արդիականացման,
5) Գյումրի համայնքի աղբահանության մաքրման կազմակերպման, զբոսայգիների և պուրակների կանաչապատ տարածքների ավելացման և պահպանման,
6) ՀՀ գործող օրենսդրության շրջանակներում, ոչ հարկային եկամուտների, տեղական տուրքերի և վճարների սահմանման կանխատեսելի քաղաքականության և տնտեսական գործունեություն ծավալելու համար հողհատկացումներ կատարելու, դրանց շուրջ ենթակառուցվածքներ ստեղծելու միջոցով գործարար միջավայրի և համայնքային տնտեսության զարգացման,
7) ներգրավելով համայնքում առկա քաղաքացիական հասարակության և փորձագիտական խմբերի կարողությունները, միջազգային ընդունված փորձի հիման վրա քաղաքում ներդրումային միջավայրի բարելավմանը միտված ծրագրային փաթեթների մշակման և համապատասխան մասնագիտական քննարկումների անցկացման,
8) Գյումրի համայնքում կրթական, մշակութային և մարզական կյանքի աշխուժացման ու զարգացմանն ուղղված միջոցառումների կազմակերպման ու անցկացման,
9) համայնքային ենթակայության մանկապարտեզներ և արտադպրոցական դաստիարակության ծառայություններ մատուցող հաստատություններ հաճախող, սոցիալապես անապահով երեխաների վարձի մասնակի և ամբողջական փոխհատուցման, մանկապարտեզներին որոշակի գույքով ապահովման, ջեռուցման խնդրի կարգավորման, համայնքային ենթակայության արտադպրոցական կրթական կառույցների հիմնանորոգման ու կահավորման, մարզադպրոցների վերանորոգման և մարզական տարածքների բարեկարգման ծրագրերի իրականացման,
10) համայնքի վարչական տարածքում ճարտարապետական հուշարձանների վերանորոգման, ինչպես նաև նստարանների և զրուցարանների ավելացման,
11) առևտրի և սպասարկման ոլորտում գործունեության, օրենքին չհակասող լրացուցիչ կանոնների և պայմանների մշակման շնորհիվ, քաղաքում բացօթյա առևտուրը քաղաքակիրթ և հարմարավետ դարձնելուն միտված աշխատանքների իրականացման,
12) համայնքի սոցիալապես անապահով խավի, ինչպես նաև Լեռնային Ղարաբաղից բռնի տեղահանված հայրենակիցների ֆինանսական, կենցաղային պայմանների բարելավման, դրանցից օգտվելու հասանելիության և սոցիալական խնդիրների լուծման ուղղությունները։
Համայնքի բյուջեն՝ սեփական եկամուտների և պետական բյուջետային հատկացումների շրջանակներում համայնքային խնդիրների լուծմանը և համայնքի զարգացմանը միտված մեկ տարվա ծրագիր է։
Այժմ ներկայացնեմ բյուջեն՝ թվերով։
· 2026 թվականի եկամուտները կազմել են7 582 105,5 հազ. ՀՀ դրամ, որտեղ սուբվենցիաները ներառված։
2026 թվականի սեփական եկամուտները կազմել են 3 128 827,8 հազ. ՀՀ դրամ, որը 2025 թվականի սեփական եկամուտներից՝ 2 676 544,3 հազ.ՀՀ դրամ, ավել է 452 283,5 ՀՀ դրամով, որից 226 647,9 հազ. ՀՀ դրամը բյուջեում ներառված ապառքն է, իսկ մնացած 225 635,6 հազ. ՀՀ դրամը ավելացվել է՝ հիմք ընդունելով բազաներում առկա տարեկան ելակետային տվյալները: 
Ներկայացնեմ նաև դոտացիան.
· 2026 թվականի դոտացիան կազմել է 4 453 277,7 հազ.  ՀՀ դրամ:
Դոտացիան ավելացել է 437 787,3 հազ.  ՀՀ դրամով:
Պահուստային ֆոնդը կազմել է   701344,8 հազ. դրամ, - 9,3%: 2026 թ. բյուջեի աճը 2025 թ. նկատմամբ կազմելու է շուրջ 17%։
Եկամուտները կազմել է 3 128827,8 հազ.դրամ։ Անշարժ գույքի հարկը կազմել է 760272,7 հազ.դրամ /որից ապառք 94404,8։ Փոխադրամիջոցներից գուքահարկ՝  1216423,1 հազ. դրամ/ապառք 93874,9։ Տեղական տուքերը կազմել է՝ 139510,0 հազ. դրամ։ Պետական տուրքեր՝ 55 000,0 հազ. ՀՀ դրամ։ Այլ եկամուտներ՝ 957 622,0 հազ. դրամ/ապառք 38368,3։ Եվ այսպիսով ապառքների ընդհանուր թիվը կազմել է 226 648,0 հազ. ՀՀ դրամ, 2025թ. ապառքները կազմել էր՝ 112 965,3 հազ. ՀՀ դրամ, մոտ 100% ավել։
Այժմ անդրադառնամ ծախսերին.

ԾԱԽՍԵՐ
Աշխատակազմի պահպանման ծախսեր                                  1267641,7 հազ.դրամ
Հետազոտական և նախագծային աշխատանքներ                    26 000,0  հազ.դրամ
Ընդհանուր բնույթի  հանրային ծառայություն                           140 000,0 հազ.դրամ
Պաշտպանություն                                                                  2 400,0 հազ.դրամ
Ճանապարհային տրանսպորտ                                             2 254 375,3 հազ.դրամ
Աղբահանում                                                                         972 212,0 հազ.դրամ
Շրջակա միջավայրի պահպանություն                                     428 080,0 հազ.դրամ
Փողոցային լուսավորություն                                                   238 000,0 հազ.դրամ
Բնակարանային շինարարություն և
 կոմունալ ծառայություն                                                          1 276 771,5 հազ.դրամ
Հանգստի և սպորտի ծառայություն                                        935 782,0 հազ.դրամ
Մշակութային ծառայություններ                                              1 195 550,0 հազ.դրամ
/գրադարան,թանգարան,երաժշտական դպրոց,
հուշարձանների  վերականգնում/
Կրթություն                                                                             1239293,0 հազ.դրամ
Սոցիալական պաշտպանություն                                              48 000,0 հազ.դրամ

Ֆոնդային մասին հատկացրել ենք` 2 500 000,0 հազ. ՀՀ դրամ, որտեղ գույքի օտարումից նախատեսել ենք՝ 441 000,0հազ.դրամ, հողի օտարումից՝ 2 059 000,0 հազ. ՀՀ դրամ։ Նշեմ նաև, որ 2025 թվականի նկատմամբ կատարել ենք աշխատավարձի բարձրացում՝ մինչև 20 տոկոսի չափով։ Հարցե՞ր։
Ավետիս Առաքելյան
    - Հարցե՞ր, առաջարկություննե՞ր։
 Կարեն Գրիգորյան
1. Մեզ հետաքրքրում են, ասֆալտապատման վարկերը, թե դրանցից քանի տոկոսն է վճարելու քաղաքապետարանը, ի՞նչ թվերի մասին է խոսքը։
Ալվարդ Հակոբյան
1.  100 միլիոն ՀՀ դրամ՝ ՎԶԵԲ-ի ծրագրով։
Կարեն Գրիգորյան
1. Նաև մի հարց, 2024-2025 թվականների բյուջեից մնացած գումարները ի՞նչ ուղղություն են ունենալու։
Ալվարդ Հակոբյան
1. Այդ գումարները, որոնք որ մնացել են, ուղղվածությունը նոււյնն է լինելու՝ փողոցների հիմնանորոգմանն է ուղղվելու։
Ավետիս Առաքելյան
1. Այլ հարցե՞ր, առաջարկություննե՞ր։
Լիզա Գասպարյան
1. Այնտեղ թափառող շների հետ կապված, ճիշտն ասաց թիվը չեմ հիշում, ծախս նշեցիք, տիկին Հակոբյան, ինձ հետաքրքրում է դա մասնակցային բյուջետավորման ծրագրի կողմից հատկացվող ծախսն է, թե  առանձին ծախս ենք տալիս։
Ալվարդ Հակոբյան
1. Համայնքի մասնակցությունն էլ է ավելացված այդտեղ:
Լիզա Գասպարյան
1.  Այսինքն, երկուսը միասի՞ն։
Ալվարդ Հակոբյան
1. Այո,  երկուսը միասին։
Լիզա Գասպարյան
1. Շնորհակալ եմ շատ։
Ավետիս Առաքելյան
1. Այլ հարցե՞ր, առաջարկություննե՞ր։
Պարույր Պողոսյան
1. Տիկին Հակոբյան, հարցս վերաբերում է աշխատավարձերին, որ մինչև 20 տոկոս պետք է բարձրանա։ Դա վերաբերում է միայն քաղաքապետարանի աշխատակիցներին, թե համայնքային ոչ առևտրային կազմակերպությունների  աշխատողներին։
Ալվարդ Հակոբյան
1. [bookmark: _GoBack]Ինչպես քաղաքապետարանի աշխատակիցների, այնպես էլ համայնքային ոչ առևտրային կազմակերպությունների աշխատողների աշխատավարձը կբարձրանա 20 տոկոսով։
Ավետիս Առաքելյան
1. Մինչև 20 տոկոս, որովհետև քննարկումներ կան, դեռ ուսումնասիրություններ պիտի անենք, ունենք փորձագետներ, գործակալներ ում աշխատավարձը պիտի հետազոտենք, ուսումնասիրենք, քննարկենք ֆինանսական բաժնի հետ նոր հասկանանք։ Այլ հարցե՞ր։ Չկան։ Հայտարարում եմ փակված հանրային լսումը։
Նիստին ներկա էին 103 անձինք։



